ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΤΗΣ 21ΗΣ ΦΕΒΡΟΥΑΡΙΟΥ 1989. - ΕΛΛΗΝΙΚΗ ΔΗΜΟΚΡΑΤΙΑ ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ. - ΕΚΚΑΘΑΡΙΣΗ ΛΟΓΑΡΙΑΣΜΩΝ ΕΓΤΠΕ - ΟΙΚΟΝΟΜΙΚΟ ΕΤΟΣ 1982. - ΥΠΟΘΕΣΗ 214/86.



Συλλογή της Νομολογίας του Δικαστηρίου 1989 σελίδα 00367

Pub.RJ σελίδα Pub somm



Περίληψη

Διάδικοι

Διατακτικό



Λέξεις κλειδιά

++++

1. Πράξεις των οργάνων - Αιτιολόγηση - Υποχρέωση - 'Εκταση - Απόφαση περί εκκαθαρίσεως των λογαριασμών για δαπάνες που έχουν χρηματοδοτηθεί από το ΕΓΤΠΕ

(Συνθήκη ΕΟΚ, άρθρο 190)

2. Γεωργία - Κοινή γεωργική πολιτική - Χρηματοδότηση από το ΕΓΤΠΕ - Αρχές - Νομιμότητα δαπανών αναλαμβανομένων για παρεμβάσεις - Υποχρεώσεις κρατών μελών - Εξουσία ελέγχου της Επιτροπής - 'Εκταση

(Κανονισμός 729/70 του Συμβουλίου, άρθρα 8, παράγραφος 1, και 9)

3. Γεωργία - ΕΓΤΠΕ - Εκκαθάριση των λογαριασμών - 'Αρνηση επιβαρύνσεως με τις δαπάνες που οφείλονται στη μη κανονική εφαρμογή της κοινοτικής ρυθμίσεως - Αμφισβήτηση εκ μέρους του θιγομένου κράτους μέλους - Βάρος της αποδείξεως

(Κανονισμός 729/70 του Συμβουλίου)

Περίληψη

1. Μια απόφαση περί εκκαθαρίσεως των λογαριασμών για δαπάνες που έχουν χρηματοδοτηθεί από το ΕΓΤΠΕ, με την οποία δεν γίνεται δεκτή η επιβάρυνση του ΕΓΤΠΕ με μέρος των δηλωθεισών δαπανών, δεν χρήζει λεπτομερούς αιτιολογήσεως, όταν η ενδιαφερόμενη κυβέρνηση έχει συμμετάσχει ενεργά στη διαδικασία επεξεργασίας της αποφάσεως και επομένως γνωρίζει το λόγο για τον οποίο η Επιτροπή φρονεί ότι δεν οφείλει να βαρύνει το ΕΓΤΠΕ με τα αμφισβητούμενα ποσά (βλέπε απόφαση της 24ης Μαρτίου 1988, Ηνωμένο Βασίλειο κατά Επιτροπής, 347/85, Συλλογή 1988, σ. 1749).

2. Κατά το άρθρο 8, παράγραφος 1, του κανονισμού 729/70, περί χρηματοδοτήσεως της κοινής γεωργικής πολιτικής, τα κράτη μέλη υποχρεούνται να ελέγχουν αν οι χρηματοδοτούμενες από το ΕΓΤΠΕ πράξεις συντελέστηκαν όντως και αν συντελέστηκαν νομίμως. 'Εστω και αν δεν είναι έργο της Επιτροπής να ελέγχει τη νομιμότητα κάθε μέτρου παρεμβάσεως από το στάδιο ήδη της πραγματοποιήσεώς του, αντιθέτως, αυτή έχει το δικαίωμα να κάνει χρήση της εξουσίας ελέγχου που της παρέχει το άρθρο 9 του ίδιου κανονισμού οποτεδήποτε, και ιδίως όταν λαμβάνει πληροφορίες από τις οποίες μπορούν να γεννηθούν αμφιβολίες ως προς την αποτελεσματικότητα των εθνικών ελέγχων.

3. 'Οταν η Επιτροπή αρνείται να επιβαρύνει το ΕΓΤΠΕ με ορισμένες δαπάνες, για το λόγο ότι προκλήθηκαν από παραβάσεις της κοινοτικής νομοθεσίας καταλογιστέες σε κράτος μέλος, σ' αυτό το κράτος μέλος εναπόκειται να αποδείξει ότι συντρέχουν οι προϋποθέσεις για να επιτύχει τη χρηματοδότηση την οποία αρνήθηκε η Επιτροπή (βλέπε απόφαση της 24ης Μαρτίου 1988, Ηνωμένο Βασίλειο κατά Επιτροπής, 347/85, Συλλογή 1988, σ. 1749).

Διάδικοι

Στην υπόθεση 214/86,

Ελληνική Δημοκρατία, εκπροσωπούμενη από τους Στέλιο Περράκη, νομικό σύμβουλο στην υπηρεσία Ευρωπαϊκών Κοινοτήτων του Υπουργείου Εξωτερικών, Βασίλειο Ζορμπά, νομικό συνεργάτη του Υπουργείου Εθνικής Οικονομίας, και Μελέτιο Τσοτσάνη, νομικό του Υπουργείου Γεωργίας, με τόπο επιδόσεων στο Λουξεμβούργο την ελληνική πρεσβεία, 117, Val-Sainte-Croix,

προσφεύγουσα,

κατά

Επιτροπής των Ευρωπαϊκών Κοινοτήτων, εκπροσωπούμενης από τους Δημήτριο Γκουλούση και Peter Karpenstein, συμβούλους της νομικής της υπηρεσίας, με αντίκλητο στο Λουξεμβούργο τον Γεώργιο Κρεμλή, μέλος της νομικής της υπηρεσίας, Centre Wagner, Kirchberg,

καθής,

που έχει ως αντικείμενο την ακύρωση της αποφάσεως 86/441 της Επιτροπής, της 20ής Ιουνίου 1986, σχετικά με την εκκαθάριση των λογαριασμών που υπέβαλε η Ελληνική Δημοκρατία όσον αφορά τις δαπάνες που έχουν χρηματοδοτηθεί από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα εγγυήσεων, για το οικονομικό έτος 1982 (ΕΕ 1986, L 256, σ. 24),

ΤΟ ΔΙΚΑΣΤΗΡΙΟ

συγκείμενο από τους O. Due, πρόεδρο, T. Koopmans, R. Joliet και F. Grevisse, προέδρους τμήματος, Sir Gordon Slynn, Κ. Ν. Κακούρη, J. C. Moitinho de Almeida, G. C. Rodriguez Iglesias και Diez de Velasco, δικαστές,

(το σκεπτικό παραλείπεται)

αποφασίζει:

Διατακτικό

1) Απορρίπτει την προσφυγή.

2)Καταδικάζει την Ελληνική Δημοκρατία στα δικαστικά έξοδα, περιλαμβανομένων και των εξόδων της διαδικασίας ασφαλιστικών μέτρων.